Pa wat nek breek, wil net seun kan vashou | Netwerk24
Pa wat nek breek, wil net seun kan vashou
Deur Jackie Kruger 10 Desember 2017 19:40
'n Kaapse pa wat sy nek in 'n fratsongeluk gebreek het se grootste wens is om sy sewe maande oue babaseuntjie weer behoorlik te kan vashou.
Pieter van Greunen het op 17 September sy nek gebreek toe hy in 'n swembad geduik het. Hy en sy vrou, Vernene, was daardie naweek by 'n troue toe die ongeluk gebeur het.
"Ek vat dit dag vir dag," sê Van Greunen vanuit sy hospitaal in die Vincent Pallotti-hospitaal in Kaapstad.
Ná die ongeluk is hy geopereer, maar toe hy wakker word kon hy nie self asemhaal nie. Hy het ook geen gevoel onder sy naeltjie of in sy arms gehad nie, skryf Tieneke le Roux, 'n vriendin van die egpaar, in 'n e-pos.
Van Greunen was eers in die hoësorgeenheid van die Netcare UCT Private Akademiese Hospitaal en het daar sy asemhaling en gevoel in die arms teruggekry.
Pieter van Greunen, sy vrou, Vernene, en hul seuntjie Kai (sewe maande) vroeër in die hospitaal.
Hy is tans in die Vincent Pallotti-hospitaal en ontvang rehabilitasie, onder meer om sy arms sterker te maak. Sy wens is om Kai, die egpaar se sewe maande oue seuntjie, weer te kan vashou.
Vernene sê hulle is hoopvol dat Van Greunen ten volle sal herstel.
"Dit is 'n stadige proses. Dit is moeilik om te sê hoe lank die rehabilitasieproses sal neem. Die dokters kom elke week bymekaar en neem dinge dan weer verder. Toe dit gebeur het, het ons gedink 'as Pieter net weer kan loop'. Maar nou sal die eerste prys wees as hy net weer vir Kai kan vashou."
Dit is nog nie seker of Van Greunen, wat sy eie bou-en-timmeronderneming het, weer sal kan werk nie.
'n Facebookblad en 'n webtuiste is intussen geskep waar mense sy vordering kan volg en 'n BackaBuddy-veldtog is ook begin om geld in te samel vir wanneer hy ontslaan word.
Volgens Vernene wil hulle mense bedag maak op fratsongelukke soos die een waarin haar man beseer is. Die naweek van die ongeluk was die eerste keer dat sy en Van Greunen saam weg was nadat hul seuntjie gebore is.